Her er Volkswagen ID.7 – den elektriske Passat

Volkswagen har i dag hevet camouflagen af selskabets nye elbil. ID.7 skal være et elektrisk alternativ til den evigt populære Passat – en familiebil, der er skabt til langture. I første omgang er det kun sedan-udgaven der er blevet præsenteret, men inden længe kommer også en stationcarudgaven.

ID.7 er som sagt skabt til langture. Med det største batteri (86 kWh netto) får bilen en WLTP-rækkevidde på op til 700 kilometer. Vælger man udgaven med det mindste batteri (77 kWh netto) er rækkevidden på op til 616 WLTP-kilometer.

Rækkevidden opnås blandt andet ved hjælp af en helt ny motor, der kan diske op med 285 hestekræfter (210 kW) med et moment på op til 550 Nm. Ikke alene er den mere potent end VW’s tidligere elektriske motorer, den er også mere effektiv. Samtidig knægtes vindmodstanden af designet, der giver Volkswagen ID.7 en luftmodstandskoefficienten på beskedne 0,23.

Den nye ID.7. Klik for større billeder.

Batteriet i den største batterivariant kan i øvrigt lades med en effekt på op til 200 kW, hvilket slår alle rekorder for Volkswagen. I udgaven med det lille batteri er det “kun” 170 kW. Et nyt termisk styringssystem forbereder batteriet før et opladningsstop. Det aktiveres automatisk på vej mod ladestationen, når rutevejledningen er aktiv.

Helt ny kabine

Men motoren er ikke det eneste, der er nyt i ID.7. VW benytter også bilen til at introducere en ny kabine, der adskiller sig markant fra tidligere ID-modeller.

Væk er den sædvanlige to-skærms-opsætning, der har prydet ID.3, ID.4, ID.5 og ID. Buzz. I stedet har Volkswagen ID.7 fået en større multimedieskærm på 15 tommer, ligesom instrumentskærmen er integreret i stedet for at “stikke ud”. Det er også, endeligt, blevet muligt at se de fysiske klimaknapper i mørke, da de nu er baggrundbelyste.

Head-up display er også blevet standard i alle udstyrsvarianter.

Et kig indenfor i ID.7. Klik for større billeder.

Plads er der også rigeligt af. Den nye ID.7 er 4,9 meter lang og har en akselafstand på 2.966 millimeter.

Så mangler vi sådan set bare at få at vide, hvad priserne bliver. Men dem holder VW fortsat ind til kroppen. Volkswagen ID.7 forventes at kunne forudbestilles i løbet af sommeren. Den kører ud på vejene i løbet alf efteråret.

Læs flere detaljer om nyhederne i ID.7 i disse artikler:

Volkswagen løfter sløret for ID.7.

VWs nye MEB+ platform giver længere rækkevidde og hurtigere opladning.

Ny elmotor gør Volkswagens biler mere effektive.

Her er Volkswagen ID.7 – den elektriske Passat