Forsmag på den kommende ID.7 Tourer

Volkswagen ID.7 kommer snart på vejene herhjemme – iNPUT skal prøvekøre den i Marseille i morgen – men næste år kommer også stationcar-varianten. Den får navnet ID.7 Tourer og de første billeder er lige blevet frigivet.

Til trods for, at Tourer er en stationcar bevarer den en lav vindmodstandskofficient. Den er ikke helt lige så lav som på ID.7 fastback-udgaven, men næsten (0,24 mod 0,23). De aerodynamiske linjer anes også gennem den camouflage, der stadig er smurt hen over bilen.

Som alle modeller i ID-familien er den nye ID.7 Tourer bygget på Volkswagen-koncernens MEB-platform. Den skal bygges på Volkswagen-fabrikken i Emden i det nordvestlige Tyskland.

Volkwagen deler endnu ikke informationer om bilens tekniske bestykning, men vil gerne oplyse, at bagagerummet kan klare 545 liter, hvis der er fem personer ombord. Hvis bagsædet foldes ned, øges længden af bagagerummet til næsten to meter, og volumen øges op til 1.714 liter.

Fastback-udgaven af ID.7 kommer herhjemme alene i en udgave med 82 kWh-batteri og 286 heste. Til gengæld fås den i tre udstyrsvarianter med en rækkevidde på mellem 607 og 618 WLTP-kilometer. Priserne ligger på mellem 480.000 og 585.000 kroner. Den dyreste udgave har, kva det høje udstyrsniveau, lavest rækkevidde.

ID.7 Tourer forventes først at blive introduceret i Europa i 3. kvartal 2024. Men Volkswagen vil offentliggøre det endelige design i de kommende måneder, loves det.

Forsmag på den kommende ID.7 Tourer