Video: Første køretur i Volkswagen ID.7

Den 3. december er der Danmarkspremiere på Volkswagen ID.7. Men du behøver ikke vente så længe med at finde ud af finde ud af, om det er værd at tage en tur til forhandleren og få en prøvetur i tyskernes hidtil største elbil (jaja, ID.Buzz er 1 millimeter længere).

Det er det nemlig. Og vil du vide hvorfor vi synes det, så se med i videoen her, som er lavet på en tur til Marseilles. Vi blev inviteret derned af Volkswagen, sammen med et par andre danske bilmedier.

Med ID.7 kører ID-bilerne ind i en ny æra, der er nemlig masser af nyheder ombord. Ikke alene er bilen bestykket med Volkswagen Gruppens nye og mere effektive APP550 elmotor, der giver den 286 heste og et moment på 546 Nm. Den er også født med lækkerier som varmepumpe og head up-display.

Og så er Ida i øvrigt flyttet ind i bilen. Hvem hun er, og hvad hun kan, finder du ud af i videoen …

Den nye Volkswagen kommer i første omgang kun til Danmark i en enkelt udgave med 82 kWh batteri og baghjulstræk. Til gengæld er der tre udstyrvarianter.

Volkswagen ID.7 | PRO | PRO 75 YEARS ED. | PRO 75 MAX
Pris | 479.995 kr. | 549.995 kr. | 584.995 kr.
Rækkevidde | 618 km | 614 km | 607 km
Batteri (netto/brutto) | 77/82 kWh | 77/82 kWh | 77/82 kWh
Motor | 286 hk | 286 hk | 286 hk
Ladeeffekt (AC/DC) | 11 / 175 kW | 11 / 175 kW | 11 / 175 kW

Video: Første køretur i Volkswagen ID.7