VW sænker priserne på ID.7 – fås nu fra 399.995 kroner

Volkswagen sætter nu en ny kurs for ID.7 med en offensiv prisstrategi, hvor startprisen begynder ved 399.995 kroner. Det gælder for Pro+ varianten med 286 hestekræfter, et 77 kWh batteri og en officiel rækkevidde på op til 615 kilometer (WLTP). Det gør ID.7 til en af de længstkørende elbiler i sin prisklasse.

Vil man hellere have stationcar-versionen, ID.7 Tourer, begynder priserne ved 409.995 kroner. Den ekstra plads ser ud til at appellere til danskerne – ifølge Volkswagen udgør Tourer hele 75 procent af salget i år.

Den mest populære variant, Style+, får nu en startpris på 439.995 kroner og byder blandt andet på eljusterbare forsæder med massage, IQ.Light-forlygter og avanceret førerassistance som standard. For de mere krævende pendlere tilbydes Style S+ med større batteri (86 kWh) og op til 699 kilometer rækkevidde – den koster fra 459.995 kroner.

Ifølge Michael Ebeling, direktør for Volkswagen Danmark, handler prisjusteringen om at gøre det nemmere for flere danskere at tage springet til elbil – uden at gå på kompromis med udstyr eller funktionalitet.

“Vi oplever en stor interesse for ID.7, og med de nye priser kan endnu flere få adgang til den stærke kombination af komfort, rummelighed og rækkevidde,” siger han i en udtalelse.

Her er et overblik over de nye ID.7-priser:

Model | Rækkevidde (WLTP) | Pris fra
ID.7 Pro+ | 615 km | 399.995 kr.
ID.7 Style+ | 611 km | 439.995 kr.
ID.7 Style S+ | 699 km | 459.995 kr.
ID.7 GTX Max+ | 587 km | 549.995 kr.
ID.7 Tourer Pro+ | 602 km | 409.995 kr.
ID.7 Tourer Style+ | 598 km | 449.995 kr.
ID.7 Tourer Style S+ | 680 km | 469.995 kr.
ID.7 Tourer GTX Max+ | 576 km | 559.995 kr.

Volkswagens prisjustering kommer i en tid, hvor konkurrencen på markedet for store elbiler er tiltagende, og hvor købere i stigende grad lægger vægt på både rækkevidde, komfort og økonomi.

Læs også vores test af VW ID.7 Tourer.

VW sænker priserne på ID.7 – fås nu fra 399.995 kroner