[OPDATERET] Dansk pris på Volkswagen ID.7

Volkswagen Danmark har nu sat prismærke på Volkswagen ID.7 og den starter ved 479.995 kroner for den mindste udstyrsmodel. Dermed smyger prisen sig lige under minibussen ID.Buzz, der koster 489.995 kroner. Dermed bliver ID.7 en smule billigere end vi gættede på igår.

Men for at få prisen ned, har VW barberet al ekstraudstyr af indstigningsmodellen. Vil du have bare en smule udstyr med, må du betale for ekstrapakker. Således skal der eksempelvis betales 20.000 kroner ekstra for en Assistentpakke med 360 graders kamera og Park Assist Plus.

Assistentpakken i ID.7 er i øvrigt den samme, der kaldes Assistentpakke Plus på eksempelvis ID.3.

| ID.7 Pro | Pro 75 Years Ed. | Pro 75 Max
Pris | 479.995 kr. | 549.995 kr. | 599.995 kr.
Rækkevidde | 618 km | 614 km | 607 km
Batteri (netto/brutto) | 77/82 kWh | 77/82 kWh | 77/82 kWh
Motor | 286 hk | 286 hk | 286 hk
Ladeeffekt (AC/DC) | 11 / 175 kW | 11 / 175 kW | 11 / 175 kW

Den eneste pakke, der følger med ID.7 Pro, indstigningsmodellen, er Komfortpakken. De øvrige må tilkøbes.

Herunder oprindelig artikel fra fredag 25. august:

I Sverige har Volkswagen i dag åbnet for forudbestillingerne af Volkswagen ID.7. Herhjemme er priserne endnu ikke fastlagt, men de svenske priser indikerer, at vi kan forvente at de bliver høje. Faktisk bliver ID.7’eren med stor sandsynlighed dyrere end minibussen ID.Buzz.

Mens ID.Buzz kan købes for 646.900 SEK, koster den billigste variant af ID.7 664.900 SEK. Altså 18.000 svenske kroner mere.

Herhjemme koster ID.Buzz 489.995 kroner, så det er nok ikke urealistisk at tro, at ID.7 får en prislap på omkring 500.000 kroner.

Den svenske pris gælder basismodellen, der er udrustet med en motor på 286 heste (210 kW) og en rækkevidde på op til 611 kilometer fra 77 kWh-batteriet.

Hurtigladning er mulig med op til 170 kW, hvilket giver en ladetid fra 10 til 80 procent på under en halv time. For hjemmeopladning gælder AC-opladning på 11 kW.

Senere vil der komme en udgave med et større batteri, men hvornår er uvist. Med det største batteri (86 kWh netto) får bilen en WLTP-rækkevidde på op til 700 kilometer.

Volkswagen ID.7 blev vist officielt frem i april måned. I første omgang er det kun sedan-udgaven der er blevet præsenteret, men inden længe kommer også en stationcarudgave.

Det er uklart hvornår den danske afdeling af VW sætter ID.7 til forudbestilling, men mon ikke de følger Sverige ganske snart? Leverancerne skulle begynde sidst på året.

Læs også: Her er Volkswagen ID.7 – den elektriske Passat.

[OPDATERET] Dansk pris på Volkswagen ID.7